5 प्रस्ताव, 3 घंटे चर्चा, 19 वार्डों की सफाई के दो एजेंडे को मंजूरी, कोई बड़े फैसले नहीं
दुर्ग निगम की महापौर परिषद की बैठक बुधवार को रात 10 बजे तक चली। इसलिए नहीं कि कोई बड़े विषय पर चर्चा हुई। केवल इसलिए कि बैठक का समय लगातार बदलता रहा। इसे स्थगित किए जाने के बजाए समय बढ़ाया गया और शाम साढ़े 7 बजे बैठक शुरू की गई।
बैठक में कोई महत्वपूर्ण एजेंडा भी नहीं रहा। इसमें केवल सफाई के तीन प्रस्तावों के अलावा दो प्रस्ताव वाहन खरीदी के आए। हालांकि इन दोनों प्रस्तावों पर मंजूरी नहीं बनी। एमआईसी की आपत्ति के बाद प्रस्ताव लौटा दिया गया। देर रात 10 बजे तक चली इस बैठक में महापौर चंद्रिका चंद्राकर, आयुक्त एसके सुंदरानी, गायत्री साहू, कविता तांडी, रीता बजाज, भारती बंजारे सहित अन्य मौजूद थे। खास बात यह है कि रात 10 बजे तक चले इस बैठक के दौरान महिला मेंबर नाराज भी नजर आईं। उन्होंने आपत्ति भी की। बावजूद इसके बैठक का संचालन हुआ।
मुझे अधिकार, इसलिए बैठा रहा, गलत क्या है
यहां मुझे सभा का संचालन तो नहीं करना है, इसलिए सत्ता व विपक्ष का कोई मतलब नहीं। मुझे एमआईसी में बैठने का अधिकार है, इसलिए मै बैठा रहा। इसमें क्या गलत है। मुझे अपने पद व गरिमा का पूरा ख्याल है। मै एक जनप्रतिनिधि भी हूं, इस हिसाब से जनता के कामों पर भी मुझे नजर रखनी है। राजकुमार नारायणी, सभापति
लागत अधिक होने पर 2 प्रस्ताव किया खारिज
बैठक में करीब 42 लाख रुपए की लागत से 200 एचपी का चेन माउंटेन खरीदी का प्रस्ताव बैठक में लगाया गया। इसे लागत अधिक होने की बात कहते हुए खारिज कर दिया गया। जबकि स्वच्छ भारत मिशन के तहत ट्रेचिंग ग्राउंड के उचित प्रबंधन के लिए एक्सपर्ट के सुझाव पर यह प्रस्ताव तैयार किया गया था। टाटा एस में ऑटो जैक सिस्टम के प्रस्ताव को एमआईसी ने निरस्त किया।
एक महीने का एडवांस जमा करना होगा
एमआईसी ने बैठक में संपूर्ण सफाई से जुड़े तीन प्रस्तावों को मंजूरी दे दी। इसमें वार्ड 33 से 42 के लिए 1 लाख 85 हजार प्रति माह, वार्ड 23 से 27 के लिए 98 हजार व वार्ड 28 से 32 के लिए 1 लाख 26 हजार रुपए प्रति माह के हिसाब से महिला समूहों को काम दिए जाने का निर्णय लिया गया। इसमें एक शर्त अवश्य लगाई गई कि जितने सफाई कामगार इसमें कार्य करेंगे।
पहले बैठक का समय तय था दोपहर 3 बजे
बैठक में देरी की वजह से सफाई कामगारों के प्रदर्शन को बताया गया। पूर्व में बैठक 3 बजे तय थी। इसके बाद बैठक को स्थगित कर समय 5 बजे किया गया। 5 बजे पुन: बैठक के समय में संशोधन कर उसे 7 बजे किया गया। सारे सदस्यों व महापौर के पहुंचने में समय लगा। इस प्रकार यह बैठक शाम करीब साढ़े 7 बजे शुरू हो पाई। इसके बाद तीन घंटे तक लगातार चली।
बैठक में पूरे समय उपस्थित रहे सभापति
खास बात यह है कि बैठक में पूरे समय सभापति राजकुमार नारायणी भी जमे रहे। हालांकि उन्हें प्रत्यक्ष तौर पर चर्चा में भाग नहीं लिया, लेकिन उन्होंने एमआईसी की पूरी कार्रवाई देखी। यहां यह बताना लाजिमी है कि सभापति का पद दलगत राजनीति से ऊपर है। इसके अलावा उन्होंने सत्ता पक्ष व विपक्ष के कार्यों को लेकर तटस्थ रहना है। राज्य शासन के नोटिफिकेशन के बाद सभापति को महापौर परिषद का एक पदेन सदस्य माना गया है। इसके अलावा एमआईसी के अधिकारों से जुड़े अधिकार महापौर के पास सुरक्षित हैं।
एमआईसी बैठक में मौजूद सदस्य व अधिकारी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva